钦定古今图书集成/明伦汇编/氏族典/第550卷 > 《廖用贤尚友录》 > 法雄
## 钦定古今图书集成/明伦汇编/氏族典/第550卷 > 《廖用贤尚友录》 > 法雄

按《后汉书法雄传》，“雄字文彊，扶风郿人也。齐襄王法
章之后。秦灭齐，子孙不敢称田姓，故以法为氏。宣帝
时，徙三辅，世为二千石。雄初仕郡功曹，除平氏长，善
政事，好发擿奸伏，盗贼稀发，吏人畏爱之。迁宛陵令。
永初三年，海贼张伯路等三千馀人寇滨海九郡，党
众浸盛，乃遣御史中丞王宗持节发幽冀诸郡兵，合”
数万人，乃征雄为青州刺史，与王宗并力讨之。连战
破贼，斩首溺死者数百人。馀皆惊恐，遁走辽东，止海
岛。五年，复抄东莱，雄率郡兵击斩，平之。在州四年，迁
南郡太守，断狱省少，户口益增。在郡数岁，岁常丰稔。
初平中，卒官。子真。